คปภ.เข้มดูแลผู้บริโภค ผนึกสคบ.ดูแลฐานราก
คปภ.เล็งยกระดับมาตรฐานคุ้มครองผู้บริโภค กลุ่มฐานรากได้ประโยชน์ กรมธรรม์ต้องชัดเจน
10 พ.ย. 2558

คปภ.เล็งยกระดับมาตรฐานคุ้มครองผู้บริโภค กลุ่มฐานรากได้ประโยชน์ กรมธรรม์ต้องชัดเจน
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า สิ่งที่ คปภ.ต้องดำเนินการและให้ความสำคัญอย่างต่อเนื่อง คือ การเน้นเรื่องของการคุ้มครองผู้บริโภคและกลุ่มฐานรากให้ได้ประโยชน์มากที่สุด เช่น การประกันภัยพืชผลทางการเกษตร ว่าจะมีการพัฒนาอย่างไรให้ได้มากกว่าที่เป็นอยู่ การพัฒนาแบบประกันภัยเพื่อไม่ให้มีความยุ่งยากและซับซ้อน
อย่างไรก็ตาม ที่ผ่านมาเป็นการแก้ไขที่ปลายเหตุ คือ จะทำอย่างไรให้ฝ่ายขาย ทั้งตัวแทนหรือนายหน้า สื่อสารหรืออธิบายให้กับผู้ซื้อได้เข้าใจ สาเหตุ 1.เกิดจากความไม่รู้จริงของฝ่ายขาย 2.เอกสารกรมธรรม์ยังไม่ชัดเจน อ่านแล้วเข้าใจยาก หรืออย่างกรณีธนาคารพาณิชย์ทำธุรกิจขายประกัน เวลาขายผู้ซื้อก็ไม่รู้ว่าเป็นเงินฝากหรือประกัน จึงต้องทำให้เรื่องนี้ชัดเจน
ทั้งนี้ บริษัทประกัน สำนักงานคณะกรรมการคุ้มครองผู้บริโภค (สคบ.) และ คปภ.ต้องร่วมมือกันดูแลผู้บริโภค เรื่องการร้องเรียนหรือมีปัญหาต่างๆ ก็จะลดลง รวมทั้งต้องการให้ คปภ.ตั้งองค์กรดูแลผู้บริโภค ไม่ใช่ปล่อยให้ฝ่ายคุ้มครองสิทธิประโยชน์ คปภ.ทำหน้าที่เพียงฝ่ายเดียว
“อย่างเช่นเว็บไซต์ คปภ.กับโทรสายด่วน 1186 ผมเข้าไปดู ลองโทรไปแล้ว ควรต้องปรับปรุงใหม่ ไม่ใช่เวลาโทรไป 1186 จะสอบถามปัญหา ก็บอกให้โทรไปเบอร์อื่นอีกทีหนึ่ง ซึ่งไม่ควรจะเป็นอย่างนั้น สิ่งสำคัญ คือ จะทำอย่างไรให้ประชาชนเชื่อมั่นและนึกถึง คปภ.ให้ได้” นายสุทธิพล กล่าว
นอกจากนี้ ในส่วนภาคธุรกิจประกันภัยจะต้องมีการผลักดันและพัฒนาให้อยู่บนพื้นฐานเศรษฐกิจที่เป็นจริง อย่างเช่นในปัจจุบันที่ภาวะเศรษฐกิจยังไม่ฟื้นตัวดี จะทำอย่างไรให้ธุรกิจประกันสามารถเติบโตได้อย่างมีเสถียรภาพ อยู่บนกฎกติกาที่สามารถขับเคลื่อนธุรกิจไปข้างหน้าด้วยกันได้ ไม่ว่าจะเป็นบริษัทขนาดเล็ก กลาง หรือใหญ่ ทำให้บริษัทประกันของไทยมีเสถียรภาพ มั่นคงและแข่งขันได้ หรืออย่างน้อยก็แข็งแกร่งในตลาดอาเซียน
“จะเดินหน้าเรื่องการเพิ่มเงินกองทุนของบริษัทประกันตามแผนเดิมหรือไม่นั้น เรื่องนี้คงต้องรอนโยบายจากรองนายกรัฐมนตรีและ รมว.คลังด้วย” นายสุทธิพล กล่าว